Muhamed Nezirović

**Muhamed Nezirović** (17. maj 1934 – 2. juni 2008) bio je bosanskohercegovački filolog, lingvist, prevodilac i historičar književnosti.

Završio je studij francuskog jezika i književnosti, latinskog i italijanskog jezika na Filozofskom fakultetu u Sarajevu 1960. Doktorsku disertaciju pod nazivom: *Le Vocabulaire dans deux versions du Roman de Thèbes*, odbranio je na Univerzitetu u Clermont-Ferrandu u Francuskoj 1975. Na Filozofskom fakultetu u Sarajevu radi od 1968. Prošao je sva univerzitetska zvanja. Predavao je morfosintaksu i historiju francuskog jezika i niz drugih predmeta. Penzionisan je 2004, a u zvanje professora emeritusa izabran je 2005.

Bio je gostujući profesor na Katedri za francuski jezik Univerziteta u Novom Sadu (1982–1988), na Odsjeku za francuski jezik Univerziteta u Beogradu (1984–1987) i predavač na postdiplomskim studijama Internacionalnog univerzitetskog centra u Dubrovniku. Kao profesor gostovao je na nekoliko univerziteta u Evropi.

Posebno se bavio proučavanjem starofrancuskog jezika i srednjovjekovne francuske književnosti. Zasebno područje njegovog zanimanja bio je jevrejskošpanski jezik bosanskih Sefarda, njihova usmena i pisana književnost, boravak i život ove hispanofone zajednice u Bosni i Hercegovini na Balkanskom poluotoku. Predmet njegovog naučnog interesa bio je i srednjovjekovni latinitet te pitanja kulturnih odnosa između slavenskog i romanskog svijeta.

Objavio je osamdesetak članaka, naučnih radova, priloga i prikaza u domaćim i stranim naučnim časopisima (Filološki pregled Beograd, Romania Pariz, Zeitschrift fur romanische Philologie Tibingen, Linguistica Ljubljana, Forum Zagreb i drugi). Učestvovao je na naučnim skupovima u Francuskoj, Italiji, Španiji, Turskoj, Grčkoj, Belgiji, Portugalu. Prevodio je sa francuskog, španskog, jevrejskošpanskog i italijanskog jezika.

Bio član međunarodnih naučnih udruženja i društava: član i počasni profesor Sociedad de Estudios Internacionales (SEI), Madrid; član Société de la Linguistique et Philologie Romanes, Strasbourg; član La Société de la Linguistique Occitane, London; član Asociación de los historiadores de lengua española, Madrid; član PEN Centra BiH, član Patronymia Europea, Trier. Muhamed Nezirović bio je ambasador Bosne i Hercegovine u Kraljevini Španiji (1995–1998)

Za prevodilački rad nagrađen je nagradom Udruženja književnih prevodilaca Bosne i Hercegovine (1987). Dobio je odlikovanja Italije: Vitez Reda za zasluge Republike Italije (1979) i Španije: Isabel la Catolica (2003).

## Posebna izdanja 
* La Vocabulaire dans deux versions du Roman de Thèbes, Faculte des Lettres et Sciences humaines de l’Universite de Clermont—Ferrand II, Clermont-Ferrand, 1980, str. 204.
* Jevrejsko-španjolska literatura u BiH, Institut za književnost i Svjetlost, Sarajevo 1992, str. 653.

## Prevedene knjige 
* Marguerite Duras, Ljubavnik, Sarajevo 1985.
* Samuel M. Elazar, Jevrejsko-španjolski romancero (Romance i druge pjesme), Svjetlost, Sarajevo 1987. 
* Louis Patin, Bosna očima francuskog konzula, Altermedia, Sarajevo 1992.
* Krajišnička pisma, Preporod, Sarajevo 2004.
* Laura Papo Bohoreta, Sefardska žena u Bosni, Connectum, Sarajevo 2005.

## Reference 
## Literatura 
* Selman Selhanović, Španija je zemlja arapske duše (Intervju), Preporod XXX/695, Sarajevo 2000, 14-15.
* Nihad Kreševljaković, “Karizma istinskog profesora”, Oslobođenje 65/2008, 32-33.
* Nihad Kreševljaković, Selo sjećanja: Odlazak istinskog profesora, 06.06.2008. http://antologija.blogger.ba/
* Spomenica 60. godišnjice Filozofskog fakulteta u Sarajevu (1950–2010), Filozofski fakultet, Sarajevo 2010, 269-271.
* Fatiha For Prof. Muhamed Nezirovic http://www.ahl-alquran.com/English/show_news.php?main_id=2557 
* Muhamed Nezirović, PEN Centar BiH https://web.archive.org/web/20120427174933/http://www.penbih.ba/kojeko/nezirovic.htm

Kategorija:Odsjek za romanistiku Filozofskog fakulteta u Sarajevu
Kategorija:Profesori emeritusi Filozofskog fakulteta u Sarajevu
Kategorija:Bosanskohercegovački historičari književnosti
Kategorija:Bosanskohercegovački filolozi
Kategorija:Bosanskohercegovački prevodioci
Kategorija:Bosanskohercegovački lingvisti
Kategorija:Članovi P.E.N. Centra Bosne i Hercegovine
Kategorija:Biografije, Sarajevo
Kategorija:Rođeni 1934.
Kategorija:Umrli 2008.